S-1304/2006

Mál þetta, sem dómtekið var 18. október sl., höfðaði lögreglustjórinn í Hafnarfirði með ákæru, útgefinni 8. september 2006, á hendur ákærða, T-x-x J-x-x M-x-x, 0000000000000, Hvammabraut 12, Hafnarfirði, fyrir umferðarlagabrot, með því að hafa laugardaginn 29. júlí 2006, um kl. 18:10, ekið bifreiðinni OZ-366 undir áhrifum áfengis, með alkóhólmagn í blóði 2,56 ‰ og án þess að vera með öryggisbelti spennt, austur Flatahraun í Hafnarfirði, til vinstri inn Helluhraun og inn á lóð við hús nr. 7 við Flatahraun, þar sem hann stöðvaði bifreiðina vestan við húsið.

Háttsemi ákærða er í ákæru talin varða við 1., sbr. 3. mgr. 45. gr. og 1. mgr. 71. gr., sbr. 1. mgr. 100. gr. umferðarlaga nr. 50/1987, sbr. lög nr. 44/1993, 48/1997 og 84/2004.

Þess er krafist að ákærði verði dæmdur til refsingar og sviptingar ökuréttar, samkvæmt 101. og 102. gr. umferðarlaga nr. 50/1987, sbr. lög nr. 44/1993, 23/1998 og 84/2004.

I.

Mál þetta er dæmt samkvæmt heimildarákvæði 125. gr. laga nr. 19/1991, um meðferð opinberra mála, en með skýlausri játningu ákærða, sem samrýmist öðrum gögnum málsins telst sannað að hann hafi framið þau brot sem honum eru gefin að sök í ákæru og þar er rétt lýst. Háttsemi ákærða er réttilega færð til refsiákvæða að öðru leyti en því að byggja verður sviptingu ökuréttar á 102. gr. umferðarlaga eins og henni var breytt með lögum nr. 66/2006, sem gefin voru út þann 22. júní 2006 áður en ákærði framdi brot sín.

II.

Ákærði hefur ekki áður sætt refsingum svo kunnugt sé.

Eftir að ákærði hafði játað brot sín skýlaust var honum af hálfu ákæruvaldsins boðið að ljúka málinu með viðurlagaákvörðun þannig að hann greiddi 165.000 krónur í sekt til ríkissjóðs, sætti ökuréttarsviptingu í 2 ár og greiddi sakarkostnað. Af hálfu ákæruvaldsins byggðist boð þetta á breytingu þeirri sem gerð var á umferðarlögum með lögum nr. 66/2006 og fyrirmælum ríkissaksóknara til allra lögreglustjóra um kröfugerð í ölvunarakstursmálum. Ákærði hafnaði boði ákæruvaldsins um málalok og taldi þau ekki vera í samræmi við dómvenju.

Frá árinu 2002 hefur málum eins og máli ákærða þar sem alkólmagn í blóði mælist yfir 2,0 ‰ og um fyrsta brot er að ræða verið lokið með 130.000 króna sekt og sviptingu ökuréttar í 2 ár. Ákæruvaldið krefst þess nú að sekt í slíku tilviki verði hækkuð í 160.000 krónur. Er sú krafa byggð á sjónarmiðum sem fram koma í athugasemdum með lögum nr. 66/2006 um breytingu á 102. gr. umferðarlaga. Eftir lagabreytinguna hljóðar 3. mgr. 102. gr. umferðarlaga svo: „Hafi stjórnandi vélknúins ökutækis brotið gegn ákvæðum 1. mgr. 45. gr., sbr. 3. mgr. þeirrar greinar, skal svipting ökuréttar eigi vara skemur en eitt ár og allt að tveimur árum eftir alvarleika brots og vínandamagni í blóði ökumanns eða vínandamagni í lofti sem hann andar frá sér“.

Í nefndum athugasaemdum segir m.a.: „

Lagt er til það nýmæli í 3. mgr. ákvæðisins að tekið verði sérstakt tillit til alvarleika brots og vínandamagns í blóði ökumanns eða lofti sem hann andar frá sér við ákvörðun refsingar vegna brota á 1. mgr. 45. gr. laganna, sbr. 3. mgr. þeirrar greinar. Hafi stjórnandi vélknúins ökutækis brotið gegn þessum ákvæðum skal svipting ökuréttar eigi vara skemur en eitt ár og allt að þremur árum eftir alvarleika brots og vínandamagni í blóði. Er með þessum hætti gefið ákveðið svigrúm til viðurlagaákvörðunar með tilliti til þessa (svo) þátta svo sanngjarnt sé og eðlilegt með hliðsjón af atvikum máls í hvert sinn“.

Með hliðsjón af framangreindu þykja gild og málefnaleg rök hafa verið færð fram fyrir þeirri kröfu sem af hálfu ákæruvaldsins er gerð um að ákærða verði gert að greiða hærri sekt en hann hefði hlotið samkvæmt þeirri réttarframkvæmd sem til þessa hefur tíðkast. Verður ákærði því dæmdur til að greiða 165.000 krónur í sekt til ríkissjóðs innan fjögurra vikna frá birtingu dómsins, en sæta ella fangelsi í 12 daga. Þá ber að svipta ákærða ökurétti í 2 ár frá birtingu dómsins að telja. Loks ber að dæma ákærða til að greiða allan sakarkostnað samtals 78.722 krónur að meðtalinni þóknun skipaðs verjanda ákærða, B-kk-ef Á-kk-ef hæstaréttarlögmann, sem þykir hæfilega ákveðin 54.780 krónur að meðtöldum 24,5 % virðisaukaskatti.

F-kk-nf H. A-kk-nf héraðsdómari kveður dóminn upp.

Dómsorð:

Ákærði, T-x-x J-x-x M-x-x, greiði 165.000 krónur í sekt til ríkissjóðs innan fjögurra vikna frá birtingu dómsins, en sæti ella 12 daga fangelsi.

Ákærði skal sviptur ökurétti í 2 ár frá birtingu dómsins.

Ákærði greiði 78.722 krónur í sakarkostnað, þar með talda þóknun skipaðs verjanda síns, B-kk-ef Á-kk-ef hæstaréttarlögmanns, 54.780 krónur að meðtöldum virðisaukaskatti.

F-kk-nf H. A-kk-nf